**NEBEZPEČENSTVO PARKOVANIA AUTOMOBILOV**

**S ALTERNATÍVNYM PALIVOM V PODZEMNÝCH GARÁŽACH**

Tlačová správa k 2. 4. 2024

Problematiku parkovania v podzemných garážach vozidiel na plynový, vodíkový, či elektrický pohon a pod. v súčasnosti na Slovensku stále **upravuje len pomerne stará a nepostačujúca Vyhláška Slovenského úradu bezpečnosti práce a Slovenského banského úradu č. 208/1991 Zb. o bezpečnosti práce a technických zariadení pri prevádzke, údržbe a opravách vozidiel** (ďalej len „Vyhláška“). Podľa znenia § 12 ods. 5  Vyhlášky „sa *priestory na garážovanie vozidiel s plynovým zariadením musia vybaviť indikátormi s optickou a akustickou signalizáciou výskytu plynu pri dosiahnutí 25 % dolnej medze výbušnosti. Po prekročení tejto hodnoty sa musí zakázať vstup do tohto priestoru, zabezpečiť, aby ho všetky osoby opustili, a vykonať opatrenia podľa havarijného plánu“*. **Musí byť inštalovaný aj príslušný detekčný a vetrací systém. Ale je tomu v prípade bytových domov naozaj tak? Dbajú vlastníci o svoju bezpečnosť?**

V prípade elektromobilov je výbušnosť a horľavosť oveľa menšia ako pri spaľovacích motoroch, no horia iným spôsobom a ťažšie sa hasia. To však vlastníci bytov nevedia a preto majú dôvod na obavy. Súdna prax v iných krajinách naznačuje rozhodovania skôr v prospech vlastníkov elektromobilov. **Do mierneho rozporu sa tu však dostáva otázka bezpečnosti a energetiky. Do akej miery je možné a nutné akceptovať právo vlastníka bytu alebo nebytového priestoru užívať nabíjanie EV v prípade jeho inštalácie v bytovom dome?** Keď už takáto nabíjačka v priestoroch existuje, nie je podľa praxe a judikatúry možné zakázať majiteľovi elektromobilu pristupovať k ich užívaniu. **Veď majú aj svoje špeciálne ŠPZ.**

Zákaz parkovania elektromobilov v podzemnom parkovisku by bol teda v rozpore s legislatívnym cieľom vytvorenia nabíjacej infraštruktúry. Takýmto spôsobom sa napr. snažilo v minulosti nemecké mesto Kulmbach zamedziť prístup elektromobilov do podzemných garáži. Podmieňovali to taktiež zvýšeným rizikom požiaru a jeho následným ťažším hasením. Hasiči im dali v druhom prípade za pravdu, no vyššie riziko požiaru zatiaľ vylúčili. Rovnako si už hasenie elektromobilu vyskúšali aj slovenskí hasiči,

**Je pravdepodobnejší požiar auta s benzínovým alebo elektrickým pohonom?**

Je pravdepodobnosť požiaru vyššia u elektromobilov alebo u klasického spaľovacieho auta? Odpoveď na túto otázku poskytuje štatistika, ktorú kompletizujú viaceré úrady, medzi ktoré zaraďujeme aj **Národný úrad pre bezpečnosť dopravy a Štatistický úrad SR.**

V prvom rade je nutné poznamenať, že je omnoho pravdepodobnejšie, že sa na ceste stretnete s autonehodou, pri ktorej horí auto so spaľovacím motorom. Táto pravdepodobnosť je však podložená najmä tým, že autá so spaľovacím motorom sú omnoho početnejšie ako elektrické. Táto skutočnosť však nijako nepotvrdzuje a ani nevyvracia domnienku, že elektromobily majú vyššiu alebo nižšiu šancu požiaru.

O niečo reálnejší obraz o tom, aká je pravdepodobnosť požiaru auta s benzínovým a s elektrickým pohonom, nám poskytuje štatistika, pri ktorej sa znázorňuje počet požiarov v pomere na 100 000 predajov daných typov áut. V tomto prípade sa porovnávali hybridné autá, autá so spaľovacím motorom a elektromobily.



**Ak by sme sa teda pozreli na priemerné hodnoty v pomere na 100 000 predajov, tak musíme skonštatovať, že najhoršie sú na tom hybridné autá.** Autá so spaľovacím motorom sú na druhom mieste a v pomere na 100 000 predajov najlepšie obstáli práve elektromobily.  Na základe tohto prieskumu by sa dalo skonštatovať, že zo 100 000 predajov zhorelo len 25 elektromobilov.

**Je LPG vozidlo bomba na kolesách ?**

LPG, je alternatívnym palivom k benzínu či nafte a najčastejšie predstavuje kombináciu propánu a butánu v rôznych pomeroch. Propán-bután je plyn, ktorý je pri zmiešaní so vzduchom výbušný a horľavý. LPG je (na rozdiel od CNG) ťažšie ako vzduch, a preto v prípade jeho úniku z nádrže vozidla **nestúpa nahor, ale drží sa pri zemi.** Z tohto dôvodu je náročnejšie priestor, do ktorého unikne LPG odvetrať a **hrozí riziko vzplanutia (na rozdiel od CNG, ktoré vďaka tomu, že stúpa nahor, je ľahšie odvetrateľné).**

V prípade, ak by takáto situácia nastala v hromadných garážach pod bytovými domami, hrozí vznik škôd veľkého rozsahu na majetku, v najhoršom prípade aj na zdraví, či živote osôb. Parkovanie vozidiel s LPG pohonom býva preto v hromadných garážach **zakázané.** Naopak, vzhľadom na to, že CNG je ľahšie odvetrateľné, tieto vozidlá nemávajú zakázaný vjazd do podzemných garáží.

**Kto, je povinný v bytovom dome zabezpečiť, aby sa v priestoroch garáže nevyskytovali žiadne osoby a ako postupovať podľa havarijného plánu?**

V zmysle § 7 písm. ch) Vhlášky je havarijný plán podzemného parkoviska povinný vypracovať prevádzkovateľ. Prevádzkovateľom, resp. osobou dohliadajúcou nad splnením týchto povinností sú podľa § 6 ods. 2 e) zákona č. 182/1993 Z. z. o vlastníctve bytov a nebytových priestorov vlastníci bytov a nebytových priestorov v dome, v mene a na účet ktorých koná správca bytového domu.

V tejto súvislosti odporúčame, aby v prípade, ak tieto podmienky nie sú v podzemnej garáži splnené a teda vozidlá s LPG pohonom v nej parkovať nemôžu, osadiť pred jej vjazdom zákazovú značku zakazujúcu vjazd vozidlám s LPG pohonom do podzemnej garáže.

S pozdravom,

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**JUDr. Mgr. Marek Perdík**

**Združenie pre lepšiu správu bytových domov, o. z.**